Þessa vikurnar er fjórtánda Árbók Akurnesinga að verða til og áætlað að hún komi um miðjan júnímánuð glóðvolg úr prentsmiðju í hendur áskrifenda . Sem fyrr eru það Kristján Kristjánsson og Margrét Þorvaldsdóttir sem standa að útgáfu bókarinnar og nú er Kristján einnig sestur á ný í ritstjórastólinn . Síðustu fjögur árin sáu aðrir um það í umboði Kristjáns , fyrst Haraldur Bjarnason sem ritstýrði tveimur árbókum og við tvær þær síðustu var svo Sigurður Sverrisson ritstjóri , en báðir eru þeir gamlir fréttahaukar af Skaganum . Kristján sagði þegar hann var að afla myndefnis á ritstjórn Skessuhorns á dögunum að þegar hann byrjaði útgáfu árbókarinnar á sínum tíma hafi hann ekkert vitað hvað hann var að fara út í . „ Það var mikil vinna að koma þessu á koppinn en kom mér skemmtilega á óvart hvað góður áskrifendahópur varð fljótt til . Ég sagði í einhverju bríaríi þegar ég byrjaði að ég ætlaði að ritstýra árbókinni í hundrað ár , þar af yrðu fjörutíu í þessari jarðvist en síðan myndi ég ganga aftur til að fylla öldina . Sannleikurinn er samt sá að ég hafði ákveðnar efasemdir um að ég myndi fylla þennan fyrsta áratug með árbókinni . Þetta varð svo byrjunin á minni bókaútgáfu en það er önnur saga , “ segir Kristján . Hann segir að í væntanlegri árbók verði aðalviðtalið við séra Eðvarð Ingólfsson , enda kominn tími til að bóka það viðtal . Rifjuð sé upp saga kútters Sigurfara sem nú er um 130 ára gamall og stendur á tímamótum . Þá verður kafli í árbókinni úr væntanlegri bók eftir Önnu Láru Steindal sem hún er að skrifa um hælisleitanda frá Lýbíu og tengist Akranesi . Í árbókinni eru einnig eins og vanalega frétta - og íþróttaannáll , sem og að genginna Akurnesinga er minnst . Árbók Akurnesinga verður eins og jafnan á þriðja hundrað blaðsíður . „ Við höfum alltaf lagt miklu árherslu á myndefni og gerum það líka að þessu sinni . Við öflun myndefnis sem og ýmissa upplýsinga við skrifin höfum við notið góð af samstarfi við Skessuhorn . Án þess væri í raun ógerlegt að gefa árbókina út , “ segir Kristján Kristjánsson .